IV.

POLITSEITEABE VAHETUS 1. Teabe liigid Eristada võib üldist teavet ja isikutega seotud teavet. a) Üldine teave Üldise teabe võib jaotada kolme kategooriasse: — strateegiline teave: teave, mis määratleb spordiürituse kogu selle ulatuses, pöörates erilist tähelepanu sellega seotud turvariskidele, — operatiivne teave: teave, mis aitab õigesti analüüsida spordiüritusega seotud probleeme, — taktikaline teave: teave, mis võimaldab operatiivtasandil vastutaval isikul võtta seoses spordiüritusega asjakohaseid meetmeid korra ja turvalisuse säilitamiseks. b) Isikutega seotud teave Käesoleval juhul loetakse isikutega seotud teabeks teavet isikute kohta, kes spordiüritusega seoses tekitavad või võivad tekitada ohtu avalikule korrale või turvalisusele või kes võivad olla osalenud vahejuhtumites, pidades silmas sobivate meetmete ettevalmistamist või võtmist (nt staadionikeeldude loetelud, kõnealuste isikute fotod jne). Vahetatav teave peab teenima selgesti määratletud eesmärki, st aitama kaasa konkreetse ülesande edule. Edastatava teabe kasutamise aeg ja ulatus on piiratud. Isikutega seotud teabe vahetus toimub kohaldatavate siseriiklike ja rahvusvaheliste õigusaktide kohaselt. 2. Teabevahetuse kronoloogiline järjestus Eristada võib kolme järku – enne spordiüritust, selle ajal ja pärast seda: — enne spordiüritust: alates hetkest, kui on teada konkreetse võistluse toimumine või turniiri korraldamine, — spordiürituse ajal: ajavahemik, mis kestab esimesest viimase aspektini, mis mõjutab või võib mõjutada avalikku korda, — pärast spordiüritust: lõppjärk, kus toimub aruandmine ja hindamine. Need kolm järku ei pruugi alati olla rangelt eraldatud. Mõiste “spordiüritus” tähendab konkreetset jalgpallivõistlust või -turniiri kõigis selle aspektides. a) Korraldava riigi RJT ülesanne 1. Enne spordiüritust (vt 2. liide, enne võistlust täidetav vorm) Strateegilisel tasandil sõnastatakse teabenõuded, st teabetaotlus tuleb edastada teise riigi (riikide) RJTle. Taotlus sisaldab kõnealuse võistkonna poolehoidjate riskianalüüsi, teavet võistkonna enda ja selle saatjaskonna kohta (kui see kujutab endast ohtu), teavet jälgijate kohta jne. Lisaks peaks korraldava riigi RJT võimaluse korral tagama teabe selliste aspektide kohta nagu kohaldatavad õigusaktid ja ametiasutuste poliitika, teave spordiürituse korralduse ning vastutavate ametnike ja politseidirektorite kohta jne. Kogu asjakohane teave tuleb anda muude asjaomaste RJTde käsutusse. Operatiivtasandil palutakse teise riigi (riikide) RJTl edastada teave harilike ja ohtlike poolehoidjate liikumise, osaleva võistkonna ja selle saatjaskonna (kui see kujutab endast ohtu) ning piletimüügi kohta; lisaks võib taotleda politseinike, nagu jälgijate ning poolehoidjate juhendajate osalemist ja muud asjakohast teavet. Korraldava riigi RJT võib samuti anda teavet toetava riigi (riikide) RJT turvakorralduse kohta, täpsemalt jälgijate integreerimise kohta kohalikku turvasüsteemi, suuniste kohta poolehoidjatele jne. Kogu asjakohase teabe võib anda ka teiste asjaomaste RJTde käsutusse. 2. Spordiürituse ajal (vt 2. liide, võistluse ajal täidetav vorm) Operatiivtasandil võib korraldava riigi RJT taotleda edastatud teabe kinnitamist, sealhulgas riskianalüüsi ajakohastamist. Taotlus tuleks edastada ja sellele vastata kontaktametnike süsteemi kaudu, kui selline süsteem on loodud. Taktikalisel tasandil võib korraldava riigi RJT kinnitada edastatud teabe, võimaldades kõigil osalejatel teha kohapealseid kontrollimisi. Seejärel võib teha ettepanekuid meetmete kohandamiseks. Lisaks tuleks päritoluriigi ja transiidiriikide RJTdele anda üldist teavet selliste poolehoidjate võimaliku naasmise kohta, kes on välja saadetud ja/või kellel on keelatud riiki siseneda. Korraldava riigi RJT võib päritoluriigi ja transiidiriikide RJTdele anda ka vajalikku teavet poolehoidjate naasmise kohta. 3. Pärast spordiüritust (vt 2. liide, pärast võistlust täidetav vorm) Strateegilisel tasandil peaks korraldava riigi RJT hindama poolehoidjate käitumist, et toetava riigi RJT saaks ajakohastada külastajate riskianalüüsi. Korraldava riigi RJT võib anda ka hinnangu teabevahetusprotsessile. Operatiivtasandil võib korraldada teise riigi (teiste riikide) RJT antud teabe operatiivse kasulikkuse ja külastajariigi antud toetuse hindamise. Korraldava riigi RJT võib anda faktilist teavet registreeritud külastajate kohta ja vahejuhtumite kirjelduse. Samuti võib vahetada teavet võimalike vahistamiste kohta, võttes arvesse õiguslikke võimalusi. Tuleks korraldada ka välismaise toetuse hindamine. b) Toetava riigi RJT ülesanne 1. Enne spordiüritust (vt 2. liide, enne võistlust täidetav vorm) Strateegilisel tasandil võib toetava riigi RJT edastada teistele asjaomastele RJTdele omal algatusel kogu asjakohase teabe. Toetava riigi RJT peaks vastama korraldava riigi RJT esitatud küsimustele ja edastama seaduse piires asjakohased isikuandmed. Operatiivtasandil tuleks vastata esitatud küsimustele. Täpsemalt tähendab see vastuseid küsimustele, mis käsitlevad poolehoidjate liikumist, politseinike, nagu jälgijate osalemist ja poolehoidjate juhendajate lähetamist. Taktikalisel tasandil võivad alata ettevalmistused politseidelegatsiooni integreerimiseks. 2. Spordiürituse ajal (vt 2. liide, võistluse ajal täidetav vorm) Operatiivtasandil tuleks ajakohastada edastatud teavet ning jälgida poolehoidjate liikumist ja kohalviibimist. Lisaks võib edastada kasulikku teavet poolehoidjate käitumise kohta kodumaal meistrivõistluste või turniiri ajal. Taktikalisel tasandil võib korraldada poolehoidjate liikumise jälgimise. 3. Pärast spordiüritust (vt 2. liide, pärast võistlust täidetav vorm) Strateegilisel tasandil tuleks kohandada riskianalüüsi. Operatiivtasandil tuleks korraldada hindamine, mis hõlmab järgmist: — teabevahetus korraldava riigi RJT edastatud faktilise teabe põhjal, — teabevahetuse operatiivne kasulikkus, — korraldava riigi RJT eelnevalt edastatud strateegiline ja operatiivne teave, — jälgijate töö. 3. Teabevahetuse kord — Rahvusvahelise ulatusega võistlusi käsitleva teabe töötlemine tuleb kooskõlastada RJT kaudu. Seega edastatakse taktikaline, strateegiline ja operatiivne teave asjaomasele RJTle. Pärast töötlemist võib RJT kasutada teavet ise või edastada selle asjaomastele ametiasutustele või politseiteenistustele. RJT kooskõlastab ja vajaduse korral korraldab erinevate spordiüritusega seotud riikide politseiteenistuste vahelisi sidemeid. — Korraldava riigi politseiteenistused peaksid tagama, et külalispolitseidelegatsioonid teaksid, kuidas kasutada sideliine ja teavitamisvahendeid, arvestades teabe laadi. — Korraldava riigi RJT või politseiteenistus peaks meistrivõistluste ja/või kohtumiste kestel suhtlema asjaomas(t)e osaleva(te) riigi (riikide) politseiteenistus(t)ega kõnealuse riigi määratud ja lähetatud kontaktametniku kaudu, kui selline kontaktametnike süsteem on loodud. Kontaktametnik võib vastutada ülesannete eest, mis seostuvad avaliku korra, vägivaldse jalgpallihuligaansuse ja üldise kuritegevuse, sealhulgas terrorismiga, kui see on seotud konkreetse jalgpallivõistluse või -turniiriga. — Kui olemas on ka kohalik jalgpalli teabepunkt, peaks see tegema koostööd RJTga, kes vastutab spordiürituse korraldamise eest, kui liikmesriik ei otsusta teisiti. Sel eesmärgil võib RJT koostada minimaalsed kriteeriumid, mida selle koostöö korral tuleb täita. Kohalikud ja riiklikud teabepunktid peaksid omavahel ühendust pidama. Selle teabevoo puhul tuleks arvesse võtta toetava riigi kontaktametniku esitatud teavet. — Erinevate RJTde vahelises suhtluses võib kasutada emakeelt koos koopiaga mõlema poole ühises töökeeles, kui asjaomased pooled ei ole kokku leppinud teisiti. — RJTd peaksid suhtlema viisil, mis tagab vahetatava teabe konfidentsiaalsuse. Vahetatud sõnumeid võib säilitada ja nendega võivad hiljem tutvuda muud asjaomased RJTd, tingimusel et teabe edastanud RJTle antakse eelnevalt võimalus esitada oma arvamus teabe edastamise vajalikkuse kohta. 4. Üldeeskirjad — Korraldava riigi politseiteenistus peaks külalispolitseidelegatsiooni kontaktametniku vabastama kontaktidest meediaga, kui kontaktametnik seda soovib. — Mitmepäevaste meistrivõistluste puhul peaks kontaktametnik viibima asjaomase vastuvõtjariigi RJTs ja ühepäevaste võistluste puhul kohalikus jalgpalli teabepunktis. — Korraldava riigi RJT peaks kehtestama korra, kuidas külalispolitseidelegatsioonilt saadud teave viivitamata suunata oma politseiorganisatsiooni asjaomastele ametiisikutele. Korraldava riigi RJT peaks määrama eelteabe kogumise ja jälgimise eest vastutava külalispolitseidelegatsiooni juurde teabeametniku. See ametnik peaks pidama ühendust delegatsiooni juhiga ning vastutama teabe nõuetekohase suunamise eest. — Korraldava riigi politseiteenistused peaksid tagama, et kohalikul ja riigi tasandil jagatav teave ei erineks oma kvaliteedilt.